FI Euroopan unionin virallinen lehti C 164/26

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 164/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PIACENTINU ENNESE”

EY-N:o IT-PDO-0005-0646-25.09.2007

SMM ( ) SAN ( X )

1. Nimi:

”Piacentinu Ennese”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liite III):

Luokka 1.3: Juustot

3.2 Kuvaus 1 kohdassa nimetystä tuotteesta:

Suojattu alkuperänimitys ”Piacentinu Ennese” on tiivisrakenteinen juusto, joka on saatu puristamalla kotoperäisiin sisilialaisiin Comisana-, Pinzirita- ja Valle del Belice-rotuihin kuuluvien lampaiden tai niiden risteytysten täysraakamaidosta luonnollisen maitohappokäymisen avulla. Kulutukseen saatettaessa tuotteella on seuraavat fysikaaliset ominaisuudet: Muoto on lieriömäinen, pohja lievästi kupera tai lähes tasainen ja pinta tasainen tai hieman kovera. Mitat: korkeus 14–15 cm, pohjan halkaisija 20–21 cm; nämä mitat saadaan valmistamalla tuote kaislasta punotussa korissa. Paino: 3,5–4,5 kg. Ulkonäkö: sahramista johtuva enemmän tai vähemmän voimakkaan keltainen kuori, jossa esiintyy korin jättämiä jälkiä; enintään 5 mm:n paksuinen kuori voidaan voidella öljyllä tai öljysakalla. Sisus: juustomassa on väriltään tasaisesti enemmän tai vähemmän voimakkaan keltainen. Lievä reikäisyys sallitaan. Juustomassan rakenne on sileä, vailla rakeisuutta. ”Hikoilua” esiintyy vain harvoin. Aistinvaraiset ominaisuudet: Kevyt tuoksu, jossa tuntuu aavistus sahramia, tuskin havaittavissa oleva suolaisuus, kevyen pistävä maku ensimmäisten kypsytyskuukausien aikana; maku voimistuu yleensä kypsymisen jatkuessa. Kemialliset ominaisuudet: kuiva-aineen rasvapitoisuus vähintään 40 %, kuiva-aineen proteiinipitoisuus vähintään 35 %, kuiva-aineen suolapitoisuus (NaCl) enintään 5 %, pH-arvo 4,80–5,70. Piacentinu Ennesen kypsytysaika valmistuksen jälkeen on vähintään 60 päivää. Kypsytyksen on tapahduttava pienillä tuuletusaukoilla varustetuissa viileissä tiloissa tai varastoissa, joiden lämpötila on 8–10 °C ja suhteellinen kosteus 70–80 %.

3.3 Raaka-aineet (ainoastaan jalostetut tuotteet):

Maito: Kotoperäisiin sisilialaisiin Comisana-, Pinzirita- ja Valle del Belice rotuihin kuuluvista, tuotantoalueella kasvatetuista lampaista tai niiden risteytyksistä luonnollisen maitohappokäymisen avulla saatu täysraakamaito, jonka pH-arvo on 6,5–6,8.

Juoksute: Tuotantoalueella kasvatetuista karitsoista tai vohlista saatu juoksute.

Sahrami (Crocus sativus): Tuotantoalueella viljelty sahrami. Laji on sopeutunut erityisen hyvin viljeltäväksi Sisilian olosuhteissa. Ennan alueen maasto- ja ympäristöolosuhteet ovat suotuisat korkealaatuisen sahramin tuotannolle, mistä on osoituksena korkeat krokiini- ja pyrokrokiinipitoisuudet. Näiden tekijöiden perusteella Ennassa tuotettu sahrami on voitu luokitella laatuluokkiin I ja II, ja sen erityiset aromaattiset ainesosat antavat lopputuotteelle muita voimakkaamman ja selkeästi erottuvan makuyhdistelmän.

Mustapippuri (Piper nigrum): Piacentinu Enneseen lisätään kokonaisia mustapippureita. Ne on käsiteltävä ennen lisäämistä muutaman sekunnin ajan kuumassa vedessä (yli 80 °C:een lämpötilassa).

Suola (NaCl): Piacentinu Ennesen valmistukseen käytetään karkeaa suolaa, jonka on oltava täysin valkoista.

3.4 Rehu (ainoastaan eläinperäiset tuotteet):

Lampaita ruokitaan yksilöidyllä maantieteellisellä alueella kasvavilta luonnonlaitumilta ja/tai siellä viljellyiltä laitumilta saadulla rehulla, heinällä ja oljella sekä niin ikään tuotantoalueelta peräisin olevilla jäännösviljalla ja viljelyn sivutuotteilla, kuten kaktusviikunan nuorilla haaroilla ja talvileikkauksesta saaduilla oliivipuun oksilla. Laumat ovat yleensä laitumella suuren osan vuotta. Laiduntamista voidaan rajoittaa, jos ympäristö-, ilmasto- ja terveysolosuhteet ovat omiaan vaikuttamaan haitallisesti tuoreen rehun ja/tai maidon laatuun.

Rehua voidaan täydentää viljalla, palkokasveilla ja tiivisterehulla tai -rehuseoksilla, jotka eivät sisällä geneettisesti muunneltuja ainesosia. Tätä lisäravintoa annetaan lampaille ainoastaan niinä talvipäivinä, joina ne eivät pääse laitumelle.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Eläinten kasvatuksen sekä juuston valmistuksen ja kypsytyksen on tapahduttava tuotantoalueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Juusto on tunnistettavissa siihen kiinnitetystä kaseiinilaatasta ja etiketistä.

Kaseiinilaatassa on teksti ”Piacentinu Ennese” sekä juuston tunnistekoodi, ja se kiinnitetään muottiin puristamisen yhteydessä.

Yhteisön graafisen tunnuksen ja siihen liittyvien merkintöjen sekä lainsäädännössä edellytettyjen tietojen lisäksi Piacentinu Ennese -juustoon kiinnitetyssä etiketissä on ehdottomasti oltava selkein ja luettavin painokirjaimin seuraavat merkinnät: ”Piacentinu Ennese” ja kirjainlyhenne ”DOP” (SAN) kaikkia muita tietoja suuremmalla kirjasinkoolla, tuottaja- ja/tai pakkaajayrityksen nimi, toiminimi ja osoite sekä tuotteen logo. Logo muodostuu soikiosta, jonka ulkopuolella on alhaalla yhdellä rivillä vasemmalta oikealle teksti ”Piacentinu Ennese”. Soikion sisällä on kuvattuna pippurilla maustettu Piacentinu Ennese -juusto ja siitä leikattu Sisilian saaren muotoinen viipale.

4. Maantieteellisen alueen tarkka rajaus:

Piacentinu Ennesen tuotantoalue käsittää seuraavat kunnat Ennan maakunnan länsiosassa Sisialiassa: Aidone, Assoro, Barrafranca, Calascibetta, Enna, Piazza Armerina, Pietraperzia, Valguarnera ja Villarosa. Tällä alueella on perinteisesti kasvatettu luonnon- ja/tai paikallisten ekotyyppien mukaisesti viljellyillä laitumilla kotoperäisiin rotuihin kuuluvia lampaita, ja myös sahrami on tunnettu siellä jo vuosisatojen ajan.

5. Yhteys maantieteelliseen alkuperään:

5.1 Maantieteellisen alueen erityisyys:

Piacentinu Ennesen tuotantoalueen pinnanmuodostus ja meren etäisyydestä johtuva subkontinentaalinen ilmasto vaikuttavat laadullisilta ja määrällisiltä ominaisuuksiltaan erityislaatuisen rehun tuotantoon ja ympärivuotiseen saatavuuteen. Tuotantoalueelle on ominaista rehuntuotantoon hyvin soveltuva ruskomaa ja jyrkkyydeltään vaihtelevan kukkulainen maasto 400–800 metrin korkeudessa merenpinnasta. Luonnonlaidunten kasvisto muodostuu pääosin rehuksi soveltuvien heinä- ja palkokasvilajien paikallisista ekotyypeistä.

Vehnän jälkeen viljeltävät rehukasvit ovat usein virnan paikallisia ekotyyppejä, joita viljellään yhdessä kauran ja punanätkimen kanssa.

Ennan alueen ympäristöolosuhteet ovat myös suotuisat korkealaatuisen sahramin tuotannolle.

5.2 Tuotteen erityisyys:

Piacentinu Ennesen erityispiirre on sahramin lisääminen maitoon juustonvalmistuksen aikana, ja sen ansiosta juusto saa sille ominaisen tasaisen keltaisen värin. Tämä ominaisuus yhdessä aromaattisessa maaperässä viljeltyjen rehukasvilajien sisältämien erityisten luontaisten aromaattisten ainesosien (terpeenit) kanssa siirtyy sellaisenaan maitoon ja siitä valmistettuun juustoon.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Piacentinu Ennese -juuston erityispiirre on alueella tuotetun ja valmistuksen yhteydessä maitoon lisätyn sahramin aikaansaama tasaisen keltainen väri. Käytetyn sahramin laadusta kertoo sen korkea krokiini- ja pyrokrokiinipitoisuus, jonka perusteella se on voitu luokitella kuuluvaksi laatuluokkaan I ja II, ja sen erityiset aromaattiset ainesosat antavat lopputuotteelle voimakkaamman ja selkeästi erottuvan makuyhdistelmän. Koska teollisuus on vähäistä, Ennan maakunta muodostaa vihreän ja pilaantumattoman keitaan, jonka maanviljelyssä ja karjataloudessa korostuvat ekologiset arvot. Lammastalous, johon myös maidon jalostaminen juustoksi kuuluu, on yksi vähiten ympäristöä kuormittavista tuotannonaloista. Tuotantoalueen pinnanmuodostus ja subkontinentaalinen ilmasto myötävaikuttavat laadullisilta ja määrällisiltä ominaisuuksiltaan erityislaatuisen rehun tuotantoon. Saven- ja hiekansekainen keskikarkea ruskomaa 400–800 metrin korkeudessa merenpinnasta edistää aromaattisessa maaperässä viljeltyjen rehukasvilajien sisältämien erityisten luontaisten aromaattisten ainesosien (terpeenien) kehittymistä; nämä aromit siirtyvät sellaisenaan maitoon ja siitä valmistettuun juustoon. Piacentinu Ennese -juustosta on löydetty erityinen terpeeni (aterponeolo), jota esiintyy yksinomaan Ennan alueen rehukasvilajeissa ja joka antaa tuotteelle sen ainutlaatuisen erityisaromin. Ennan maakunnan juustonvalmistus on ikivanhaa perua ja sidoksissa perinteiseen lampaanmaidon tuotantoon ja luonnonvaraisen ja viljellyn sahramin esiintymiseen. Näillä tekijöillä voidaan myös perustella vanhojen tuottajien termille ”piacentinu” antamaa selitystä. Näiden suorien lähteiden mukaan termi viittaisi tuotteen miellyttäviin ominaisuuksiin: tuotteen maku on miellyttävä, vailla liiallista kirpeyttä ja osaltaan sahramin aikaansaama. Taustalla on kenties miellyttävää (piacenti) ja tuotteen miellyttäviä ominaisuuksia ilmaiseva Sisilian murteen sana ”piacentinu”, mikä käy ilmi myös vanhoista kirjoituksista, kuten 1500-luvulta peräisin olevasta asiakirjasta Le venti giornate dell’agricoltura e dei piaceri della villa, jossa viitataan suolausmenetelmään ja sahramin lisäämiseen juuston värin tehostamiseksi. Muita lähteitä ovat Majan teos La Sicilia passeggiata 1600-luvulta ja ikivanha legenda, jonka mukaan voimakkaasta masennuksesta kärsivän mutta juustoista pitävän puolisonsa mielenterveydestä huolestunut Roger Normannilainen pyysi juustomestareita valmistamaan juustoa, jolla olisi myös yliluonnollisia vaikutuksia. Tästä syntyi ajatus lisätä juustomassaan kourallinen virkistävistä ja voimistavista ominaisuuksistaan tunnettua sahramia (Crocus sativus). Tämän juuston valmistus on jatkunut läpi vuosisatojen meidän päiviimme saakka, ja se on kiistämätön ja ainutlaatuinen osa nimenomaan Ennan maakunnan historiallis-kulttuurista ja maataloustuotannollista perintöä.

Eritelmän julkaisutiedot:

Italian hallitus on aloittanut kansallisen vastaväitemenettelyn julkaisemalla 11. elokuuta 2007Italian tasavallan virallisen lehden numerossa 186 ehdotuksen suojatun alkuperänimityksen ”Piacentinu Ennese” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

menemällä suoraan ministeriön http://www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.